IN HERINNERING AAN DAPPER
Dapper was ‘n Pomeranian van Midstream
2002 – 21 November 2018
“Sestien jaar het jy na my gekyk.
Ek mis dat ek nie aan jou kan vat nie & nie in jou mooi oë kan kyk nie. Jy bly vir altyd in my hart & in my gedagtes!
Met innige meegevoel vir die Zeelie familie.
IN HERINNERING AAN DEXTER
Dexter was ‘n Jack Russell Terrier van Rustenburg
22 June 2008 – 28 November 2018
“Dit is nou amper twee dae dat Dexter weg is.
Hy was nie net ‘n hond nie. Hy was soos Koos Kombuis oor Kytie sing, ’n vriend vir my… & die beste braaikaptein.
Dat hy só skielik dood is, dit kan ek vandag nog nie my kop om kry nie. Of laat ek eerder sê, my hart om kry nie. Oor die gat in my hart wil daar nét nie ’n roof groei nie. Is dit omdat ek in die hele besigheid my eie verganklikheid sien? Dexter & ek sou saam oud word.
En nou is hy weg. Skielik. Alleen. Sonder om te groet…
En nou moet ek alleen braai.
En oud word…”
Jou liefde & vriendskap sal altyd deel wees van ons!
Met innige meegevoel vir die Davis familie.
IN HERINNERING AAN DIEGO
Diego was ‘n Dachshund X van Pretoria
10 November 2002 – 10 November 2018
“Diego het oud geword. Hy kon nie meer saans op sy eie op my bed kom nie – die bed het vir hom te hoog geword. Hy het nie meer vir my sy voos gekoude tennisbal gebring sodat ek dit vir hom kon gooi nie. Hy het ook nie meer blaffend nader gedraf vir ‘n stukkie beskuit wanneer ek koffie drink nie. Hy’t sy dae om geslaap.
Diego het voor die glasdeur in die woonkamer gelê & uit gekyk oor die werf, asof hy vir iemand of iets gewag het. Nou sit ek voor die rekenaar & kyk na fotos wat ons oor die jare van hom geneem het. Ek skryf ‘n boodskap aan hom terwyl die klammigheid onder my oë opwel. Nou is dit ek wat verlangend wag op die blye nader draf van my beste vriend.”
Engel Diego, vir altyd in ons harte!
Met innige meegevoel vir die Muir familie.